Οι αυθαίρετοι

***Οι Αυθαίρετοι*** είναι ο τίτλος ελληνικής μαύρης κωμικής τηλεοπτικής σειράς που προβλήθηκε από τους τηλεοπτικούς δέκτες του Mega τις σεζόν 1989-91. Χρονολογικά, αποτέλεσε τη δεύτερη σειρά στην ιστορία της ελληνικής ιδιωτικής τηλεόρασης και τη δεύτερη που έκανε πρεμιέρα από τον νεοσύστατο τότε σταθμό, την τρίτη μόλις ημέρα λειτουργίας του, στις 22 Νοεμβρίου 1989. Δημιουργός της σειράς ήταν ο Βασίλης Νεμέας, ενώ τη σκηνοθεσία ανέλαβε ο Νίκος Κουτελιδάκης.

Πρόκειται για μια μαύρη κωμωδία που εξιστορούσε την αντιπαλότητα δύο οικογενειών και τις περιπέτειες τους, και κατά κάποιον τρόπο σάρκαζε την αρνητική συμπεριφορά και εκδοχή του Έλληνα, με εμφανείς πολιτικές προεκτάσεις, όπως για παράδειγμα τα μικρά ονόματα των δύο βασικών αντίπαλων χαρακτήρων, Ανδρέας και Κώστας, που παραπέμπουν στα ονόματα των δύο μονομάχων του δικομματικού συστήματος της εποχής, του ΠΑΣΟΚ του Ανδρέα Παπανδρέου και της Νέας Δημοκρατίας του Κωνσταντίνου Μητσοτάκη.

Το πρωταγωνιστικό καστ της σειράς αποτελείται από τους Βάσια Τριφύλλη, Δημήτρη Πουλικάκο, Χρήστο Βαλαβανίδη, Νατάσα Τσακαρισιάνου, Θέμη Μάνεση και Βάνα Παρθενιάδου.

## Επισκόπηση σειράς

## Εξέλιξη
*Οι Αυθαίρετοι* είναι μια σειρά που καταγράφει την ψυχοσύνθεση του Νεοέλληνα της εποχής της, αποκαλύπτοντας πλευρές του που αποσιωπήθηκαν τόσο από την ιστορία όσο και από την κρατική τηλεόραση. Η ιστορία τους περιστρέφεται γύρω από δύο οικογένειες που μένουν σε διαφορετικούς ορόφους του ίδιου κτηρίου, διακατέχονται από έντονη αλλά ανεξήγητη αντιπαλότητα και μοιράζονται το ίδιο επώνυμο (Χατζηγιώργη), χωρίς όμως να έχουν κάποια συγγένεια μεταξύ τους. Σε όλη τη διάρκεια της σειράς, οι δύο οικογένειες ανταγωνίζονται μεταξύ τους σε όλα τα επίπεδα (κυρίως, όμως, στο οικονομικό) χωρίς ηθικούς ή νομικούς φραγμούς.

Ο Ανδρέας Χατζηγιώργης (Δημήτρης Πουλικάκος), ένας αποτυχημένος δικηγόρος (οι γείτονές του τον αποκαλούν «χασοδίκη») που χαρακτηρίζεται από αδιαφορία και νωθρότητα, είναι νυμφευμένος με την πλούσια και νευρωτική Ζανέτ Τουρλουφίδη-Χατζηγιώργη (Βάσια Τριφύλλη) που ρέπει προς τον αλκοολισμό. Το ζευγάρι μένει στο ίδιο σπίτι με την ευαίσθητη, εύθραυστη και ιδιόρρυθμη αδελφή της Ζανέτ, Ελεονώρα Τουρλουφίδη (Βάνα Παρθενιάδου), που είναι ερωτευμένη με τον ψυχαναλυτή της, Κάρολο (Χρήστος Σιμαρδάνης). Ο Κώστας Χατζηγιώργης (Χρήστος Βαλαβανίδης) είναι ο φιλόδοξος ιδιοκτήτης ενός επιτυχημένου και ανερχόμενου πιάνο μπαρ, ιδιότητα που οι γείτονές του δεν εκτιμούν (η Ζανέτ τον αποκαλεί «κάπελα»). Είναι νυμφευμένος με την επίσης λαϊκής καταγωγής Σούλα Βαρθακούρη Χατζηγιώργη (Νατάσα Τσακαρισιάνου) και μένουν μαζί με τη μοναχοκόρη τους (Εμμανουέλα Αλεξίου), που είναι βαφτισμένη Θεοδώρα, αλλά επιμένει να την αποκαλούν «Ούρσουλα», γιατί θέλει να γίνει ηθοποιός.

Άλλα βασικά πρόσωπα της σειράς είναι η οικιακή βοηθός της οικογένειας Χατζηγιώργη, η Ντολόρες (Ισαβέλλα Βλασιάδου) από την Ισπανία και ο αδελφός της Σούλας, Μπάμπης Βαρθακούρης (Θέμης Μάνεσης), οδηγός νταλίκας με διασυνδέσεις στον υπόκοσμο, που πολιορκεί στενά την Ντολόρες.

## Παραγωγή
Χρονολογικά, ήταν το δεύτερο σίριαλ που έκανε πρεμιέρα στη νεοσύστατη τότε ιδιωτική τηλεόραση (με πρώτο το Πατήρ, Υιός Και Πνεύμα του Γιώργου Κωνσταντίνου που έκανε πρεμιέρα στις 21 Νοεμβρίου του 1989) και συγκεκριμένα την Τετάρτη 22 Νοεμβρίου του 1989, μόλις την τρίτη μέρα λειτουργίας του Mega Channel και ώρα 21:30. Η σειρά σημείωσε μεγάλη επιτυχία και ανανεώθηκε για δεύτερη σεζόν, όπου ολοκληρώθηκε σε 66 επεισόδια. 

Τον Φεβρουάριο του 2019 κυκλοφόρησαν διάφορα δημοσιεύματα που έκαναν λόγο για επιστροφή της σειράς σε άλλο κανάλι με τρίτο κύκλο επεισοδίων, 30 χρόνια μετά την προβολή του πρώτου επεισοδίου. Τελικά, η είδηση αυτή δεν επιβεβαιώθηκε. 

## Διανομή
### Πρωταγωνιστικό Καστ

### Έκτακτες συμμετοχές
* Μανώλης Πουλιάσης ως Άκης Σιδερόπουλος
* Λυδία Λένωση ως Εύα 
* Κώστας Μακέδος ως μάγειρας 
* Ηλιάνα Χαλκιά ως μαγείρισσα
* Στράτος Παχής ως πατέρας Μαρίας
* Ηρώ Μουκίου ως Μαρία Ελευθερίου 
* Πέτρος Φιλιππίδης ως σκηνοθέτης
* Νένα Μεντή ως πρόεδρος δικαστηρίου
* Μάνος Βακούσης ως ταξιτζής
* Χρήστος Σιμαρδάνης ως Κάρολος
* Λιάνα Παρούση ως πρωταγωνίστρια
* Φρύνη Αρβανίτη ως Πρωταγωνίστρια υπόθεσης τόπλες
* Ασπασία Κράλλη ως κυρία Φωτίου
* Ρένια Λουιζίδου ως Τάνια
* Τζόυς Ευείδη ως Άννα Καλαμπόκα 
* Μιχάλης Γιαννάτος ως νεκροθάφτης
* Γιάννης Καπετάνιος ως γιατρός
* Φώτης Θωμαϊδης  ως Εφραίμογλου
* Εύα Λία ως Ρένα Πάβλοβιτς, μητέρα Άκη
* Ράνια Ιωαννίδου ως κυρία Πόπη
* Δημήτρης Μπάνος ως ιδιοκτήτης γραφείου

## Επεισόδια

### Α' Κύκλος (1989-90)

* Αρχικά προβαλλόταν κάθε Τετάρτη και Παρασκευή στις 21:30, ενώ από τον Φεβρουάριο κάθε Τετάρτη στις 21:30.

### Β' Κύκλος (1990-91)

* Προβαλλόταν κάθε Τετάρτη στις 21:00.

## Βραβεία
Η σειρά *Οι αυθαίρετοι* κατέκτησε την 10η θέση στην κατηγορία «αγαπημένη κωμική σειρά» στην ψηφοφορία που έκανε το Mega Channel το 2009 για τα 20 χρόνια λειτουργίας του.

## Παραπομπές


## Εξωτερικοί σύνδεσμοι
* 

Κατηγορία:Τηλεοπτικές σειρές Mega
Κατηγορία:Ελληνικές κωμικές τηλεοπτικές σειρές